b'\n_START_ARTICLE_\nNegyvenama sala\n_START_PARAGRAPH_\nNegyvenama sala\xc2\xa0\xe2\x80\x93 sala, kurioje n\xc4\x97ra nuolatini\xc5\xb3 gyventoj\xc5\xb3. Negyvenamomis salomis yra dauguma ma\xc5\xbe\xc5\xb3 tropini\xc5\xb3 saleli\xc5\xb3, kadangi ten tr\xc5\xabksta g\xc4\x97lo vandens, maisto ir kit\xc5\xb3 resurs\xc5\xb3. Taip pat negyvenam\xc5\xb3 sal\xc5\xb3 gausu poliarin\xc4\x97se srityse. Kartais negyvenamos b\xc5\xabna ir didokos salos su pakankamai resurs\xc5\xb3, ta\xc4\x8diau esan\xc4\x8dios atokiai nuo sausumos (pvz., Nepasiekiamoji sala). Kadangi negyvenamos salos da\xc5\xbenai b\xc5\xabna ma\xc5\xbeai paveiktos \xc5\xbemogaus, jose kartais \xc4\xafkuriami draustiniai ar rezervatai._NEWLINE_Did\xc5\xbeiausia pasaulyje negyvenama sala yra Devono sala (Kanada). Kitos \xc5\xbeymesn\xc4\x97s negyvenamos salos: Kermadeko salos, Naujojo Sibiro salos, Buv\xc4\x97, didel\xc4\x97 dalis Kanados arktinio salyno sal\xc5\xb3, Klipertono sala, Navasos sala, Blasketo salos, Herdas ir Makdonaldas, didel\xc4\x97 dalis Maldyv\xc5\xb3 sal\xc5\xb3, dalis Fynikso sal\xc5\xb3, dauguma San Chuano sal\xc5\xb3, Santa Lusijos sala, Surts\xc4\x97jus, Tetepar\xc4\x97, didel\xc4\x97 dalis Aland\xc5\xb3 sal\xc5\xb3, dalis atol\xc5\xb3 Mar\xc5\xa1al\xc5\xb3 salose ir kt._NEWLINE_Negyvenamos salos da\xc5\xbenai vaizduojamos literat\xc5\xabroje ir kine kaip vieta, kur gyvena po laiv\xc5\xb3 ar l\xc4\x97ktuv\xc5\xb3 katastrof\xc5\xb3 i\xc5\xa1gyven\xc4\x99 \xc5\xbemon\xc4\x97s (\xc5\xbeymiausia toki\xc5\xb3\xc2\xa0\xe2\x80\x93 \xe2\x80\x9eRobinzonas Kruzas\xe2\x80\x9c). Stereotipi\xc5\xa1kai tokios salos vaizduojamos esan\xc4\x8dios ka\xc5\xbekur Okeanijoje. Dabar rengiami \xc4\xafvair\xc5\xabs realyb\xc4\x97s \xc5\xa1ou, kuomet dalyviai turi i\xc5\xa1gyventi \xc4\xafvairiose laukin\xc4\x97se salose. Negyvenamos salos taip pat da\xc5\xbenai siejamos su utopine vieta, rojumi.'